Βλαντ Φιλάτ

Ο Βλαντιμίρ Φιλάτ (Vladimir Filat) είναι πολιτικός από τη Μολδαβία. Ήταν πρωθυπουργός από τις 25 Σεπτεμβρίου 2009 ως τις 25 Απριλίου 2013. Είναι παντρεμένος με τη Σάντα Φιλάτ και έχουν έναν γιο και μία κόρη.

 Εκπαίδευση και καριέρα 
Γεννήθηκε στη Λάπουσνα της σοβιετικής Μολδαβίας στις 6 Μαΐου του 1969 και ολοκλήρωσε τη γυμνασιακή του εκπαίδευση στη γενέτειρά του. Την περίοδο 1986-1987 εργάστηκε σε σχολικό ραδιοφωνικό σταθμό μέχρι που κλήθηκε να υπηρετήσει την στρατιωτική του θητεία. Υπηρέτησε στον σοβιετικό στρατό από το Μάιο του 1987 ως την απόλυσή του, στις 15 Αυγούστου 1989, στην Σιμφεροπόλ και στην Σεβαστοπόλ.

Σπούδασε στο συνεργατικό κολέγιο του Τσισινάου από το 1989 ως το 1990 και εν συνεχεία ακολούθησε νομικές σπουδές στο πανεπιστήμιο του Ιάσιου (1990-1994). Ανέπτυξε φοιτητική και συνδικαλιστική δράση στη Βεσσαραβία της Ρουμανίας. Το 1991 ενώ ήταν φοιτητής γνώρισε τη σύζυγό του και παντρεύτηκαν έπειτα από λίγο καιρό.

Τη δεκαετία του 1990 ανέπτυξε επιχειρηματική δραστηριότητα στη Ρουμανία και την περίοδο εκείνη του δόθηκε η ρουμανική υπηκοότητα. Επέστρεψε στη Μολδαβία το 1998.

 Πολιτική καριέρα 
Έγινε μέλος του Δημοκρατικού Κόμματος της Μολδαβίας από την ίδρυσή του, το 1997, ως το 2007. Από το 1998 ως το 1999 ήταν γενικός διευθυντής του τμήματος ιδιωτικοποιήσεων και διαχείρισης της κρατικής περιουσίας του υπουργείου Οικονομίας. Κατά την κυβέρνηση του Ίον Στούρζα χρημάτισε υπουργό προεδρίας, από το Μάρτιο του 1999 ως τις 12 Νοεμβρίου του ιδίου χρόνου. Εξελέγη αντιπρόεδρος του Δημοκρατικού Κόμματος το 2000 και στις εκλογές του 2005 κέρδισε μία έδρα. Ως το 2009 ήταν αντιπρόεδρος της κοινοβουλευτικής επιτροπής για την ασφάλεια, την δημόσια τάξη και την άμυνα.

Κατά τις δημοτικές εκλογές του 2007 κατήλθε υποψήφιος για το αξίωμα του δημάρχου της Τσισινάου, όμως έλαβε μόλις 8,32% των ψήφων και ήρθε 4ος. Το Σεπτέμβριο του 2007 αποχώρησε από το Δημοκρατικό Κόμμα και έγινε πρόεδρος του Φιλελεύθερου Δημοκρατικού Κόμματος το Δεκέμβριο του 2007.

 Πρωθυπουργός 
Το κόμμα του Φιλάτ κέρδισε 15 έδρες στις εκλογές του Απριλίου του 2009 και στις πρόωρες εκλογές που έγιναν τον Ιούλιο του ίδιου χρόνου έγινε δεύτερο κόμμα στο κοινοβούλιο , με 18 έδρες και πρώτο στον Συνασπισμό για την Ένταξη στην Ευρώπη. Ο Φιλάτ υπέγραψε συμφωνία για σχηματισμό κυβέρνησης συνασπισμού μαζί με τον Μαριάν Λούπου, τον Μιχάι Γκίμπου και τον Σεραφείμ Ουρετσεάν σε συνέντευξη Τύπου στις 8 Αυγούστου 2009. Λίγες ημέρες αργότερα διορίστηκε υποψήφιος του συνασπισμού για το αξίωμα του πρωθυπουργού.

Στις 17 Σεπτεμβρίου του 2009 εγκρίθηκε από το Συνταγματικό Δικαστήριο η νομιμότητα του Μιχάι Γκίμπου να αναλάβει υπηρεσιακός πρόεδρος και έτσι του δόθηκε η εξουσία να διορίσει πρωθυπουργό. Την ίδια ημέρα ο Γκίμπου υπέγραψε διάταγμα για το διορισμό του Φιλάτ στην πρωθυπουργία. Το κοινοβούλιο ενέκρινε την νέα κυβέρνηση, η οποία θα είχε συνολικά 16 νέους υπουργούς με διαφορετικές αρμοδιότητες. 

Ο νέος πρωθυπουργός και η κυβέρνησή του έλαβαν ψήφο εμπιστοσύνης από τον Συνασπισμό για την Ευρωπαϊκή Ένταξη στις 25 Σεπτεμβρίου του 2009.

 Βουλευτικές εκλογές Νοεμβρίου 2010 
Στις βουλευτικές εκλογές του Νοεμβρίου του 2010, κανένα κόμμα δεν εξασφάλισε τη πλειοψηφία, που απαιτείται για το σχηματισμό κυβέρνησης και την εκλογή Προέδρου. Το Κομμουνιστικό Κόμμα με αρχηγό τον πρώην Πρόεδρο Βλαντιμίρ Βορόνιν πήρε το 40,8% των ψήφων, ενώ το Φιλελεύθερο-Δημοκρατικό Κόμμα του Φιλάτ το 28,4%. Οι βουλευτικές εκλογές στη Μολδαβία – η χώρα και πάλι βρέθηκε σε αδιέξοδο , Η Φωνή της Ρωσίας, 2010-11-29. Η νέα κυβέρνηση του Φιλάτ ανακοινώθηκε στις 14 Ιανουαρίου 2011 και έλαβε ψήφο εμπιστοσύνης την ίδια ημέρα, με 59 ψήφους υπέρ και 42 αποχές στο ΚοινοβούλιοRulers.org.

 Αποπομπή 2013 
Το Μάρτιο του 2013 η κυβέρνηση του Φιλάτ έπεσε με πρόταση δυσπιστίας στο Κοινοβούλιο. Τον Απρίλιο του 2013 το Συνταγματικό Δικαστήριο έκρινε ότι ο Φιλάτ δεν θα μπορούσε να είναι υπηρεσιακός πρωθυπουργός παρά το διορισμό του από τον πρόεδρο Τιμόφτι.Political crisis in Moldova could affect EU relationship, European Voice.com, 2013-04-25. Συνακόλουθα, στις 25 Απριλίου 2013 υπηρεσιακός πρωθυπουργός διορίστηκε από τον πρόεδρο Τιμόφτι ο Ιουρίε Λεάνκα.

 Υπηρεσιακός πρόεδρος 
Υπήρξε υπηρεσιακός Πρόεδρος από τις 28 Δεκεμβρίου ως τις 30 Δεκεμβρίου 2010. Τον διαδέχθηκε στο αξίωμα αυτό ο Μαριάν Λούπου.

 Σύλληψη και καταδίκη για διαφθορά 
Ο Φιλάτ κατηγορήθηκε για πολιτική διαφθορά και για κατάχρηση εξουσίας και ήρθη η βουλευτική του ασυλία στις 15 Οκτωβρίου 2015. Συνελήφθη μέσα στο κοινοβούλιο και οδηγήθηκε στη φυλακή φορώντας χειροπέδες. Τέθηκε υπό έρευνα για την τραπεζική απάτη ύψους 1 δισ. δολαρίων και για τις καταγγελίες ότι έλαβε μίζες ύψους γύρω στα 250 εκατομ. δολάρια από τον Ίλαν Σχορ, που ήταν πρόεδρος τράπεζας το 2014. 
Ο ίδιος ο Φιλάτ αρνήθηκε τις κατηγορίες για κακοδιαχείριση από την πλευρά του και τις απέδωσε σε πολιτική εμπάθεια 

Στις 27 Ιουνίου 2016 ο Φιλάτ καταδικάστηκε σε φυλάκιση 9 ετών καθώς κρίθηκε ένοχος για διαφθορά και για κατάχρηση εξουσίας. 

 Παραπομπές 

 Εξωτερικοί σύνδεσμοι 

 www.filat.md Πολιτικό ιστολόγιο του Φιλάτ
 www.filat2007.md Επίσημος ιστότοπος

Κατηγορία:Πρωθυπουργοί της Μολδαβίας
Κατηγορία:Πρόεδροι της Μολδαβίας